
Menjelang musim hariraya kurban, maka peringatan-peringatan yang berdasarkan kepada 
as-Sunnah perlu diulangi agar para pelaksanaannya tidak melanggari batasan yang 
digariskan. 

Seluruh para fuqaha bersependapat bahawa adalah haram hukumnya daging sembelihan 
kurban(al-Adhiyah) itu dijual. Kata Ibn Rusy di dalam Bidayah al-Mujtahid: "Pada 
pengetahuanku para ulama telah sepakat bahawa tidak diharuskan menjual daging 
kurban" (jld. 1, m.s. 703, cetakan Dar al-Khair, Beirut) 

Perkara ini telah diketahui oleh kebanyakan kita, namun ada yang terlupa bahawa syarak 
juga menetapkan bahawa memberi daging kurban kepada penyembelih atau pelapah atau 
sebagai sebagai upah dari kerja yang mereka lakukan adalah termasuk juga dalam hukum 
jual beli. Iaitu menjual daging untuk membeli tenaga kerja. Larangan memberikan daging 
atau selainnya sebagi upah kerja kepada penyembelih adalah termaktub dalam hadith- 
hadith yang sahih yang diriwayat oleh al-Bukhari dan Muslim. 

Riwayat-riwayat hadith tersebut adalah daripada 'Ali bin Abi Talib r. a, 
katanya: "Rasulullah s.a.w. telah memerintahkan aku menyembelih unta-untanya 
(sembelihan ketika haji). Baginda memerintahkan agar aku mensedekahkan daging, kulit 
dan apa yang menutupi belakang unta-unta itu (seperti pelana dan seumpamanya). 
Baginda juga memerintahkan agar aku tidak memberikan kepada al-Jazzar (penyembelih 
dan pelapah) sedikit pun darinya." (Riwayat al-Bukhari hadith ke-1716, Muslim, hadith 
ke-1317) 

Di dalam riwayat al-Imam Muslim ditambah dengan ucapan Saidina 'Ali: "Kami 
memberikan kepada penyembelih dan pelapah upah daripada (harta) kami sendiri". 

Walaupun hadith di atas berkaitan dengan sembelihan haji namun sama juga hukumnya 
dalam masalah kurban. Apa yang penting ialah larangan dari menjadi sembelihan yang 
disembelih bagi melaksanakan suatu tuntutan ibadat sebagai bahan jual beli, iaitu 
membeli tenaga kerja dengan bayaran daging sembelihan kurban atau al-hadi 
(sembelihan haji). Ini telah dijelaskan oleh al-Imam as-Son 'ani dalam Subulus as-Salam, 
katanya: Hadith ini menunjukkan bahawa disedekahkan kulit dan apa yang menutupi 
binantang kurban sepertimana disedekahkan dagingnya. Ianya tidak boleh diberikan 
kepada penyembelih atau pelapah sedikitpun darinya. Ini kerana termasuk dalam hukum 
jualan sebabkan kedudukan sebagai upah. Hukum sembelihan kurban sama juga dengan 
hukum sembelih haji dimana daging dan kulitnya tidak boleh dijual juga tidak boleh 
diberikan kepada penyembelih dan pelapah sedikitpun daripadanya, (jld. 4, m.s. 148 
cetakan Dar al-Ma’rifah, Lubnan) 

Dengan hadith di atas jelas bahawa dilarang sesiapa yang melakukan kurban memberikan 


daging atau apa-apa bahagian yang boleh dimanfaatkan dari binatang kurban kepada 
penyembelih atau pelapah sebagai upah, seperti memberi daging atau kulit atau apa yang 
ada dibelakang binatang tersebut seperti pelana dan lain-lainnya. Sehingga al-Imam an- 
Nawawi dalam Syarh Sahih Muslim mengkritik pendapat Hasan al-Basri yang 
membenarkan diberikan kulit kepada penyembelih atau pelapah. Al-Imam an-Nawawi 
terus mengulas ringkas pendapat ini dengan katanya: "Pendapat ini telah memcampakkan 
(membelakangi) sunnah" (juz. 9 m.s. 435 Cetakan Dar al-Khair, Beirut) 

Ketika mengulas hadith ini, al-Imam al-Imam an-Nawawi menyatakan dalam Syarh 
Sahih Muslim: "Hadith ini meminta agar kita tidak memberikan kepada penyembelih dan 
pelapah bahagian dari sembelihan kurban kerana jika diberi kepadanya sebagai ganjaran 
kepada pekerjaannya sama ertinya dengan menjual satu juzuk darinya. Ini adalah tidak 
diholehkan" (juz. 9 m.s. 435 Cetakan Dar al-Khair, Beirut) 

Maksud al-Nawawi ialah dengan perbuatan ini bererti kita telah menjual daging kurban 
sebagai tukaran dengan khidmat penyembelihan. Ini juga boleh dikiaskan dengan 
sebarang upah yang diberikan dari sembelihan korban maka sama hukumnya iaitu haram. 

Al-Imam al-Nawawi sekali lagi menegaskan pendirian al-Mazhab al-Syafi'i di dalam 
kitabnya yang lain iaitu al-Majmu’: "Telah sepakat al-Imam al-Syafi'i dan tokoh-tokoh 
mazhab al-Syafi'i bahawa tidak boleh sedikit pun dari sembelihan semasa haji dan 
'umrah (^s^) dan sembelihan kurban dijual. Samada ia kurban nazar atau sunat. Ini 
termasuk daging, lemak, kulit, tanduk, bulu dan sebagainya. Tidak boleh pula kulit atau 
selainnya dijadikan upah untuk penyembelih .."(juz. 8 m.s. 419-420 ctk. Dar al-Fikr, 
Beirut) 

Kata al-Imam Taqiyuddin al-Syafi'i di dalam kitabnya Kifayah al-Akhyar: "Tidak boleh 
dijadikan bahagian dari kurban itu sebagai upah untuk penyembelih walaupun kurban itu 
adalah kurban sunat.( m.s. 149 ctk. Dar So'ab, Beirut.) 

Kata Muhammad Abd al-Qadir Abu Faris iaitu seorang ulama dari Jordan dalam kitabnya 
Ahkam al-Zabaih fi al-Islam: "Tidak halal (haram) bagi sesiapa yang melakukan kurban 
memberi walaupun sedikit bahagian kurban kepada penyembelih sebagai upah 
sembelihan atau melapah.( m.s. 143. Ctk.: Maktabah al-Manar, Jordan) 

Seperti yang ditegaskan tadi bahawa termasuk dalam larangan ini ialah memberikan 
bahagian kurban kepada sesiapa sahaja yang terlibat dalam pengurusan kurban atas dasar 
upah atau kerja yang dilakukannya 

Mungkin akan timbul persoalan apakah para petugas sembelihan tidak memperolehi apa- 
apa ganjaran dari kerja yang mereka lakukan? Kita perlu jelas bahawa hadith-hadith 
tersebut bukan melarang memberikan upah kepada para peneyembelih atau pelapah. 
Larangan dalam hadith-hadith berkenaan hanya jika upah itu diambil dari bahagian 
kurban. Adapun jika upah itu berbentuk wang atau selainnya yang tidak dari bahagian 
kurban maka itu adalah tidak termasuk dalam larangan, bahkan adalah sepatut kerja dan 
tenaga seseorang itu dibayar upah. Sebab itu dalam riwayat tambahan al-Imam Muslim 


yang disebutkan tadi, Saidina Ali menyebut: "Kami memberikan kepada penyembelih 
atau pelapah dari harta kami sendiri. Ertinya mereka akan tetap mendapat ganjaran dari 
hasil kerja mereka melalui upah yang beri dari wang atau sebagainya tetapi bukan upah 
itu tidak diambil dari bahagian kurban. 

Setelah melihat penjelasan ringkas ini maka perlulah kita sedari kalaulah amalan ini 
diteruskan iaitu mengambil mana-mana bahagian dari binatang kurban yang disembelih 
samada daging, kulit atau sebagai upah bererti kita telah merosak pahala kurban yang 
dijanji dan kurban kita terbatal. Kata Mustafa al-Khin dam Mustafa al-Bugha dalam Al- 
Fiqh al-Manhaji ketika menjelas fiqh kurban di dalam mazhab al-Syafi'i: "Tidak boleh 
untuk sesiapa yang melakukan kurban itu menjual atau memberinya kepada penyembelih 
sebagai upah sembelihan, kerana ini mengurangkan apa yang dikurbankan dan 
merosakkannya".( juz 1 m.s.235. Ctk. Dar al-Qalam, Damsyik.) 

Walau bagaimanapun pemberian kepada penyembelih dari bahagian kurban dibolehkan 
sekiranya ia diberikan bukan di atas dasar upah. Perkara ini dapat diukur dengan 
diandaikan sekiranya penyembelih atau pelapah tidak melakukan kerja-kerja tersebut pun 
sememangnya bahagian tersebut ingin diberikan kepadanya. Sebaliknya jika diandaikan 
jika tidak kerana kerja yang dilakukan maka sudah tentu dia tidak memperolehi bahagian 
tersebut, maka ini dianggap sebagai upah. Ia merosakkan kurban. 

Kata Wahbah al-Zuhaili dalam Al-Fiqh al-Islami wa Adillatuh: "Jika diberi kepada 
penyembelih dari apa yang dikurban disebabkan kefakirannya atau sebagai hadiah maka 
ini tidak mengapa", (juz. 3/ m .s.633. ctk. Dar al-Fikr, Damsyik.) 

Ini seperti memberikan kepada penyembelih di atas dasar kemiskinan atau persahabatan 
yang sekirannya tanpa kerja yang telah dilakukan pun dia tetap akan diberikan. Dalam 
contoh yang lain, diberikan kepada penyembelih atau pelapah atau petugas upah mereka 
dalam bentuk wang umpamanya, kemudian ketika dibahagi-bahagikan daging kepada 
orangramai maka turut diberikan kepada penyembelih atau pelapah atas dasar pemberian 
biasa, setelah mereka memperolehi upah yang sebenar dalam bentuk wang. Perkara 
seperti ini tentulah dibolehkan kerana pemberian itu tidak lagi di atas dasar upah dari 
bahagian kurban kerana upah yang sebenar telah mereka perolehi. 

Kata as-Syaukani dalam Nail al-Autar bahawa diriwayatkan daripada Ibn Khuzaimah dan 
al-Baghawi bahawa dibolehkan memberi bahagian kurban kepada penyembelih jika dia 
adalah seorang yang fakir dan setelah diberi kepadanya upah yang lain (selain dari 
bahagian kurban), (juz. 5 / m.s. 221, Ctk. Dar al-Jil, Beirut) 

Apa yang dikehendaki dari keterangan di atas, agar bahagian yang diperolehi oleh 
penyembelih atau pelapah atau petugas itu tidak disebabkan oleh kerja yang 
dilakukannya. Jika ini berlaku bererti telah melanggar larangan Rasulullah dan 
membatalkan kurban. 

Setelah kita melihat dalil yang sohih iaitu larangan baginda Nabi dalam hal ini serta 
ulasan yang jelas yang dibuat oleh para ulama, maka hendaklah kita menjaga agar tidak 
melanggarnya seperti yang dilakukan oleh sebahagian masyarakat. Cara penyelesaiannya 


telah ditunjukkan oleh Saidina 'Ali di dalam hadith yang yang diriwayatkan oleh al-Imam 
Muslim tadi iaitu kita memberikan upah dari duit kita sendiri bukan dari bahagian kurban 
yang mengakibatkan rosaknya kurban yang kita lakukan. Sesungguhnya sikap bakhil atau 
mengambil kesempatan melepaskan diri dari upah wang ringgit kepada penyembelih atau 
pelapah dan seumpamanya dengan cara memberikan daging atau bahagian korban kepada 
mereka adalah lambang ketidaktulusan. Kurban ada peraturannya yang ditentukan syarak. 
Pastikan agar kurban itu diterima di sisi Allah. 


